
מזכירין גבורות גשמים בתחיית המתים
אורי בן דוד
חז"ל בתקנם את נוסח תפילת העמידה, יצרו חיבור מיוחד בין הברכה השנייה בה להזכרת גשמים. במאמר זה ננסה לעמוד על חיבור זה ועל עניינו של הגשם בהקשר מקום זכירתו והזכרתו בתפילה. 

גבורות ותחיית המתים

במשניות מסכת ראש השנה
 נקראת הברכה השנייה ברכת 'גבורות' ע"פ פתיחתה "אתה גיבור". ההבנה הפשוטה היא שהגשם שייך לברכת 'גבורות' מתוקף היותו ביטוי לגבורת ה' – "אתה גיבור לעולם.. מחייה מתים.. מוריד הגשם" - הגשם היורד מהשמיים מתפרש אצלנו כעוצמה אלוקית ובה מתבטאת גבורת ה'.

לעומת זאת במשנת תענית
 ובמשנת ברכות
 נקראת אותה ברכה 'תחיית המתים', ובגמרא מוסבר מיקום הזכרת גשמים בה  בהתאמה לשם זה של הברכה: 
"מזכירין גבורות גשמים. מאי טעמא? אמר רב יוסף: מתוך ששקולה כתחיית המתים לפיכך קבעוה בתחיית המתים"
. 
עניינה של  הברכה בהחייאה במובנה הרחב – סמיכת הנופלים, רפואת החולים וכו'. הגשם אף הוא מצורף לתחיות אלו בהיותו מחייה את האדמה הצמחים והחי, הזקוקים למים חיים אחרי הקיץ הארוך. הגשם מופיע אז כסם חיים המחדש מצמיח ומרווה את הטבע כולו. 

הבנת הגשם כתחייה איננה שוללת את המשמעות הראשונה הרואה את הגבורה שבגשמים, אלא נותנת לגבורה האלוקית את משמעותה. הגשם המחייה מורה על נוראותו של ה'.
עד כאן על השווה בין ירידת הגשמים לשאר התחיות שבברכה אך לא ניתן להתעלם גם מהשוני המהותי שביניהן – סמיכת נופלים, רפואת חולים והתרת אסורים נעשות מכוחו של הקב"ה אך בדרך כלל באמצעות האנושי, כשהאדם משמש בהם כשליח. לעומת זאת, הורדת גשמים ותחיית המתים נעשות ע"י הקב"ה בעצמו ועל ידו בלבד. ירידת הגשמים מייצגת את הגבורה האלקית הבלעדית. תובנה זו מחזירה אותנו שוב לשמה השני של הברכה – גבורות: 
"שלוש מפתחות לא נמסרו לשליח: של חיה, ושל גשמים, ושל תחיית המתים"
. 
הגמרא מוסיפה ואומרת שבגשם אף קיים צד שלא קיים בתחיית המתים, שכן הגשם מגיע לכל באי עולם ללא הבדל דת גזע ומין:

אמר ר' אבהו: גדול יום הגשמים מתחיית המתים, דאילו תחיית המתים לצדיקים, ואילו גשמים בין לצדיקים בין לרשעים
. 

פן ייחודי זה הקיים בגשמים, מייצג הבנה עמוקה יותר במהות הגבורה האלוקית: במבט ראשוני מתקשרת מידת הגבורה לדין ולצמצום שמשמעותם היא הופעה ונתינה רק כאשר יש כלי שמוכן לקבל את השפע האלוקי, השפע האלוקי מוגבל ומצומצם בהתאם לנברא המקבל אותו. תחיית המתים היא דוגמא לנתינה כזאת שתלויה בהכשרתו של הכלי, בהיותו של האדם לצדיק.

אך בירידת גשמים קיים ממד פנימי יותר של הגבורה. בנתינה ללא הבדל ביכולת והכנת המקבל מתגלה "גבורת גבורתו" – "אדרבה, זו היא גבורת גבורתו שכובש את יצרו, שנותן ארך אפים לרשעים"
. 

גשמים ואמונה

עד כאן עסקנו ברובד הפשוט של חיבור הגשם לברכה השנייה על שני פניה המיוצגים בשמותיה השונים. אך במבט עמוק יותר נראה שקיים כאן רובד נוסף המתבטא במהות נוספת השייכת לברכה זו –האמונה: "ומקיים אמונתו לישני עפר" – זו הברכה היחידה בתפילת י"ח שנזכרת בה האמונה. ואכן בגמרא מדובר על קשר מיוחד שבין גשמים לאמונה:

"אמר ר' אמי: אין גשמים יורדין אלא בשביל בעלי אמנה, שנאמר: אמת מארץ תצמח וצדק משמים נשקף"
. 

לכאורה, החיבור המוחלט שבין גשם לאמונה איננו נכון, שהרי  בקריאת שמע, פעמיים ביום, אנו מזכירים שירידת גשמים שייכת לקיום כלל המצוות ולאו דווקא לאמונה – "והיה אם שמע תשמעו אל מצוותי...ונתתי מטר ארצכם"
. מעבר לכך, נראה שמשמעות הביטוי 'בעלי אמנה' אינו דווקא אמונה בה' אלא קשור למוסריות בסיסית וליחסי אמון אנושיים. משמעות זו מתקבלת גם מההקשר בו מופיע הביטוי בגמרא בפעם הנוספת והיחידה בה הוא מופיע:

"ואמר רבא: לא חרבה ירושלים עד שפסקו ממנה בעלי אמנה, שנאמר: 'שוטטו בחוצות ירושלם וראו נא ודעו ובקשו ברחובותיה, אם תמצאו איש אם יש עושה משפט מבקש אמונה, ואסלח לה'"
. 

מתוך הפסוק ומתוך ההקשר הכללי של הפרק בירמיהו נראה שהמובן של 'אמונה' מקביל למשפט, ושאובדן יחסי האמון בין בני אדם הוא הסיבה לחורבן ירושלים. 

אם כן, לאור הבנה זו נשאל מדוע נקשר הגשם דווקא באמונת איש ברעהו?

כדי להבין את הקשר צריך לנסות להבין יותר מהי 'אמונה'. אמון, מעצם הגדרתו, הוא קשירת עולמי שלי בעולם הזולת. נתינת אמון אמיתית היא תנועה כלפי החופש של הזולת. במובן זה אמון אינו משהו שאני מקבל מחברי אלא משהו שאני נותן לו. אם נקשור עצמנו בידוע ובמוכר הרי שנשארנו עם עצמנו, בחוגנו האישי המצומצם. הלב נשאר סגור כשהיה ותחושת האיום אופפת את קיומנו. אם כן, אמונה פותחת אותי כלפי סביבתי וכאילו קוראת לזולת להופיע את עולמו שלו.

עד כאן בארנו את מושג האמונה, אבל מה הקשר לגשם?

מצד העולם הטבעי, הגשם הוא חלק ממעגל ההתאיידות – מעגל קבוע שהוא חלק מחוקי הטבע הבלתי משתנים – כך שהגשם הוא מערכת יציבה וודאית וממילא נאמנת ואמינה. אך מצדנו, קיים בגשם  ממד רחב של ארעיות, של תלות בגורם עליון. אין לנו מושג איך תהיה השנה- האם ירד גשם האם משתלם לזרוע. עד היום מערכת המטאורולוגיה היא אחת המערכות הפחות מדויקות שקיימות
. 
"כִּי הָאָרֶץ אֲשֶׁר אַתָּה בָא שָׁמָּה לְרִשְׁתָּהּ לֹא כְאֶרֶץ מִצְרַיִם הִוא אֲשֶׁר יְצָאתֶם מִשָּׁם אֲשֶׁר תִּזְרַע אֶת זַרְעֲךָ וְהִשְׁקִיתָ בְרַגְלְךָ כְּגַן הַיָּרָק: וְהָאָרֶץ אֲשֶׁר אַתֶּם עֹבְרִים שָׁמָּה לְרִשְׁתָּהּ אֶרֶץ הָרִים וּבְקָעֹת לִמְטַר הַשָּׁמַיִם תִּשְׁתֶּה מָּיִם: אֶרֶץ אֲשֶׁר ה' אֱלֹקיךָ דֹּרֵשׁ אֹתָהּ תָּמִיד...".  
התלות בגורם שמיימי בעניין הקריטי של הקיום הארצי מבטאת את מהותה של ארץ ישראל: בארץ מצריים – כמייצגת את שאר ארצות העולם – הארץ עומדת בפני עצמה, ויסוד המים המהווה  את יסוד החיים מוטבע בארץ בצורת אגמים ונהרות קבועים וקיימים. במבט הפשוט זהו המצב המושלם, הכל מצוי כאן ועכשיו וכל שעליך לעשות הוא לפתוח את תעלת המים
. האמון האנושי במערכת הטבעית כאן הוא  החזק ביותר. 
אם כן מדוע ארץ ישראל היא הארץ הנבחרת?

אלא שיתרונה של מצרים מהווה את חסרונה, שכן נוצר אדם שחי רק את חייו שלו ללא מגע עם מה שמעבר לו ובכך מעגל האמון שלו נשאר סגור בעצמו בלבד, ללא קשר אמיתי עם האנשים העולמות והחיים האינסופיים שמחוצה לו. היחוד של ארץ ישראל הוא דווקא בתלות המוחלטת בין ארץ ושמיים. באזכור המתמיד, בכל יום, שאין משמעות לארץ בפני עצמה כמו גם לחיים שלי בפני עצמם. 
"כי היא ארץ צמאה מאד וצריכה מטר כל השנה, ואם תעברו על רצון ה' ולא ידרוש אותה בגשמי רצון הנה היא רעה מאד לא תזרע ולא תצמיח ולא יעלה בה כל עשב בהריה"
. 

הגשם מהווה את נקודת המגע בה השמיים מתנקזים לטיפות ומחיים את הארץ ואת האדם אשר עליה. נקודת המגע הזו מתאפשרת ע"י האמונה. ע"י היכולת לפרוץ את מעגל האמון הקטן ולהרחיב את אישיותי על משפחה, חברה, עם ועולם כולו. אז מתגלה היסוד המחבר בעולם, והגשם יורד בטיפות גדולות שיוצרות רצף של מים, של חיים, בין השמיים לארץ.        

ובלשונה של זלדה:     

כָּל טִפָּה וְטִפָּה 

הִיא זִקָּה

בֵּינִי וּבֵין הַדְּבָרִים

זִקָּה

בֵּינִי וּבֵין הָעוֹלָם.

וְכַאֲשֶׁר הַלַּיְלָה 

מַעֲלֶה אֶת הַתְּהוֹם

הַתְּהוֹם מַעֲלֶה

שָׂדוֹת וְגַנִּים

לסגירת המעגל, ההבנה הזו במושג האמונה פותחת פתח נוסף להבנה של הגבורה ושל 'גבורת גבורתו' – הנתינה לכל באי עולם כולם, בה פתחנו. שהרי לא מובן מדוע מגיעה הנתינה האלוקית לאותם רשעים העוברים על רצונו?

התשובה היא 'אמונה': 'רבה אמונתך' – שאתה מאמין בנו. לא אמונה אנושית סופית ומוגבלת, אלא אמונה אלוקית אינסופית בעולמו ובבריותיו, שגם ברשעתם עדיין נכללים בעולמו. כך מתבטאת האמונה האלוקית בעולם על ידי עומק של הגבורה, גבורת גבורתו, המתבטאת בברכת 'גבורות'.  







� פ"ד, ה


� תענית א, א 


 � פ"ה, ב 


� ברכות ל"ג .


� ע"פ תענית ג:. היסוד הנוסף - לידה, קשור אף הוא לגשם, ואת הקשר ביניהם מחדדת הגמרא דווקא מתוך העדר שלהם: 'אמר ריש לקיש מאי דכתיב ועצר את השמים בשעה שהשמים נעצרין מלהוריד (טל ומטר) דומה לאשה שמחבלת ואינה יולדת' (תענית שם). 


� תענית ז. .


� יומא סט:.


� תענית ח. .


� דברים י"א.


� ירמיה ה' א'.


� ההסבר המדעי לאי הדיוק הינו תלות המערכת של מזג האוויר באינסוף גורמים כך שאי אפשר להכניס את כל הגורמים למשוואה. רעיון שמשקף הופעה אלוקית המתבטאת באינסופיותה. 


� במבט עמוק יותר זה איננו נכון שהרי מובן שגם הנהרות מקבלים את מימי חייהם מהגשם, כך הנילוס מקורו בגשמי מרכז אפריקה וכך כל הנהרות כולם – רעיון זה מודגש בסיפור הבריאה שהרי מקור נהרות העולם כולם היא בגן עדן 'ונהר יוצא מעדן.. ומשם יפרד והיה לארבעה ראשים'- שהם הנהרות הגדולים בזמן הקדום.  


� רמב"ן על דברים פרק יא פסוק י

